2.2.5. Derėjimas su pagrindžiančiomis valdžios sektoriaus sąskaitomis

2.3. Skelbimas

2.3.1. Pagrindinių duomenų ir išsamių duomenų teikimo lentelių skelbimas

2.3.2. Išlygos dėl duomenų kokybės

2.3.3. Pateiktų duomenų koregavimas

2.3.4. Metaduomenų skelbimas (aprašai)

3. Išvados





1.Pagrindiniai faktai

Tarybos reglamento (EB) Nr. 479/2009 8 straipsnio 3 dalyje reikalaujama, kad Komisija (Eurostatas) reguliariai teiktų Europos Parlamentui ir Tarybai valstybių narių pateiktų faktinių duomenų kokybės ataskaitas. Šioje metinėje ataskaitoje pateikiamas bendras duomenų savalaikiškumo, patikimumo, išsamumo, nuoseklumo ir atitikties sąskaitų rengimo taisyklėms vertinimas. Ankstesnę ataskaitą (dėl 2016 m. duomenų) Komisija priėmė 2017 m. kovo 9 d..

Eurostatas reguliariai vertina valstybių narių pateiktų faktinių duomenų ir juos pagrindžiančių valdžios sektoriaus sąskaitų kokybę pagal Reglamentą (ES) Nr. 549/2013. Vertinant daugiausia dėmesio skiriama veiksniams, kuriais galima paaiškinti valdžios sektoriaus deficitą ar perteklių ir valdžios sektoriaus skolos pokyčius. Valstybės narės tą informaciją Eurostatui siunčia du kartus per metus: ji teikiama „Pranešimų pagal PDP lentelėse“, „Klausimyne dėl pranešimų pagal PDP lentelių“, „Papildomoje lentelėje, skirtoje valdžios sektoriaus veiksmams, susijusiems su parama finansų įstaigoms“ ir dvišaliuose paaiškinimuose. Be to, Eurostatas palaiko ryšius su valstybėmis narėmis, rengdamas reguliarius vizitus PDP dialogo tikslais.

Ši ataskaita pagrįsta pagrindiniais nustatytais faktais ir padarytomis išvadomis, išnagrinėjus 2017 m. valstybių narių pateiktus PDP duomenis. Daugiausia dėmesio skiriama naujausioms 2017 m. spalio mėn. pateiktoms ataskaitoms, kurios lyginamos su atitinkamais 2017 m. balandžio mėn. ir 2016 m. pateiktais duomenimis.

2.Pagrindiniai nustatyti faktai apie 2017 m. pateiktus valdžios sektoriaus deficito ir skolos lygių duomenis

2.1.Savalaikiškumas, patikimumas ir išsamumas

2.1.1.Savalaikiškumas

Du kartus per metus – iki balandžio 1 d. ir iki spalio 1 d. – valstybės narės privalo pateikti Eurostatui faktinius ir numatomus PDP duomenis. 2017 m. pateikti 2013–2017 m. PDP duomenys. 2017 m. duomenys yra nacionalinės valdžios institucijų numatyti duomenys, o 2013–2016 m. duomenys – faktiniai. Pagal Reglamento (EB) Nr. 479/2009 8 straipsnio 1 dalį Eurostatas vertina valstybių narių pateiktus faktinius, o ne numatomus duomenis.

Visos valstybės narės abu pranešimus su duomenimis pateikė iki nustatyto termino.

2.1.2.Patikimumas

2017 m. balandžio–spalio mėn. pranešimų pagal PDP duomenys daugiausia buvo tikslinami dėl pirminių duomenų atnaujinimo, visų pirma einamųjų likučių ir mokesčių duomenų, ir metodinių pokyčių, kaip antai vienetų ar sandorių perklasifikavimo.

Patikslinus 2016 m. balandžio–spalio mėn. pranešimų duomenis, aštuonių valstybių narių valdžios sektoriaus perteklius ar deficitas (kaip BVP procentinė dalis) pagerėjo, o 10 – suprastėjo. Didžiausias teigiamas duomenų tikslinimas atliktas Danijoje, Švedijoje (po +0,3 procentinio punkto (p. p.)), Čekijoje ir Suomijoje (po +0,2 p. p.), o didžiausias neigiamas duomenų tikslinimas – Estijoje (−0,6 p. p.), Slovakijoje (−0,5 p. p.) ir Graikijoje (−0,3 p. p.). 2016 m. labiausiai skolos lygį patikslino (dėl kitų priežasčių nei BVP tikslinimas) Švedija (+0,9 p. p.), Vengrija, Kipras (po +0,7 p. p.) ir Liuksemburgas (+0,3 p. p.), o iš Maltos pateiktų duomenų matyti, kad skolos lygis sumažėjo (−0,4 p. p.).